**מרשון סקיטיף ברוקס** (באנגלית: **MarShon Scitif Brooks**; נולד ב-26 בינואר 1989) הוא כדורסלן אמריקאי, המשחק בקבוצת גואנגדונג סאות'רן טייגרס מליגת העל הסינית, בעמדת הקלע.

קריירת מכללות
-------------

ברוקס נולד בעיר לונג ברנץ' שבניו ג'רזי, ובין השנים 2007–2011 למד בפרובידנס קולג' אשר בפרובידנס, רוד איילנד. בשלוש עונותיו הראשונות בקבוצת הכדורסל של האוניברסיטה קלע 10.4 נקודות בממוצע למשחק, ובעונתו האחרונה פרץ עם ממוצעים של 24.6 נקודות, 7.0 ריבאונדים ו-2.5 אסיסטים למשחק; בכך היה סגן "מלך הסלים" של ליגת המכללות כולה, אחרי ג'ימר פרדט. במשחק מול אוניברסיטת נוטרדאם ב-23 בפברואר 2011 השווה את שיא המועדון כאשר קלע 52 נקודות, בהפסד קבוצתו בתוצאה 93–94. בסיום אותה עונה נבחר לחמישיית העונה של מחוז "Big East".

קריירה מקצועית
--------------

בדראפט ה-NBA‏ 2011 נבחר ברוקס בבחירה ה-25 על ידי בוסטון סלטיקס, ומיד נשלח בטרייד לניו ג'רזי נטס. בעונתו הראשונה עם הנטס פתח ב-47 מתוך 56 המשחקים בהם שותף, העמיד ממוצעים של 12.6 נקודות, 3.6 ריבאונדים ו-2.3 אסיסטים למשחק, ונבחר לחמישיית הרוקיז השנייה של העונה. בעונה העוקבת שימש כמחליפו מהספסל של ג'ו ג'ונסון, ותרם 5.4 נקודות למשחק בלבד. במשחק מול קליבלנד קאבלירס ב-3 באפריל 2013 ניצל ברוקס את היעדרותו של ג'ונסון הפצוע, וקלע שיא קריירה של 27 נקודות.

ביולי 2013 הועבר יחד עם ג'רלד וולאס, כריס האמפריז, קית' בוגאנס, כריס ג'וזף ו-3 בחירות דראפט עתידיות בטרייד לבוסטון סלטיקס, בתמורה לקווין גארנט, פול פירס, ג'ייסון טרי ודי. ג'יי. וייט. ב-15 בינואר 2014, לאחר עשרה משחקים בלבד עם הסלטיקס, נשלח עם ג'ורדן קרופורד לגולדן סטייט ווריורס, במסגרת טרייד משולש עם מיאמי היט. כחודש לאחר מכן שלחו אותו הווריורס ללוס אנג'לס לייקרס, לצד קנט בייזמור, תמורת הרכז סטיב בלייק. לכל אורך אותה עונה שותף ב-35 משחקים עם שלוש הקבוצות בהן שיחק, וקלע 4.5 נקודות בממוצע למשחק.

לקראת עונת 2014/2015 חתם בקבוצת אולימפיה מילאנו, אשר השתתפה בליגת העל האיטלקית וביורוליג. בעונתו היחידה בקבוצה הפסידה מילאנו מול דינמו סאסארי הן בחצי גמר הליגה האיטלקית (3–4), והן במשחק גמר הגביע האיטלקי (94–101), והודחה מהיורוליג בשלב ה"טופ-16". ב-40 משחקיו בליגה האיטלקית קלע ברוקס 13.6 נקודות בממוצע למשחק, וב-24 משחקיו ביורוליג קלע 12.8 נקודות למשחק.

בקיץ 2015 חתם ברוקס בקבוצת ג'יאנגסו דראגונס מליגת העל הסינית, במדיה שיחק במשך 3 עונות. בתקופתו עם הקבוצה השתתף ב-107 משחקים, וקלע 36.3 נקודות בממוצע למשחק.

במרץ 2018 חזר ברוקס לשחק ב-NBA, כאשר חתם על חוזה בממפיס גריזליס. בשבעת משחקיו עם הגריזליס עד לסיום עונת 2017/2018 הצטיין עם ממוצע של 20.1 נקודות למשחק. בינואר 2019, לאחר 29 משחקים בעונת 2018/2019, הועבר עם ויין סלדן לשיקגו בולס, ממנה שוחרר מידית.

בפברואר 2019 חתם על חוזה בקבוצת גואנגדונג סאות'רן טייגרס הסינית.

קישורים חיצוניים
----------------

ויקישיתוף מדיה וקבצים בנושא **מרשון ברוקס** בוויקישיתוף
* מרשון ברוקס, ברשת החברתית אקס (טוויטר)
* פרופיל, באתר Basketball-Reference
* פרופיל, באתר Sports-Reference
* פרופיל, באתר eurobasket
* פרופיל, באתר ליגת ה-NBA
* פרופיל, באתר ESPN
* פרופיל, באתר היורוליג

הערות שוליים
------------

1. ↑  סטטיסטיקות המשחק בין פרובידנס לנוטרדאם, באתר sports-reference.com
2. ↑  סטטיסטיקות המכללות של ברוקס, באתר sports-reference.com
3. ↑  הנטס מצרפים בדראפט את ויליאמס וברוקס, באתר הקבוצה, 24 ביוני 2011
4. ↑  סטטיסטיקות המשחק בין הנטס לקאבלירס, באתר basketball-reference.com
5. ↑  בוסטון משלימה טרייד עם ברוקלין, באתר הסלטיקס, 12 ביולי 2013
6. ↑  הווריורס מצרפים את ברוקס וקרופורד, באתר הקבוצה, 15 בינואר 2014
7. ↑  הלייקרס מצרפים את ברוקס ובייזמור, באתר הקבוצה, 19 בפברואר 2014
8. ↑  ברוקס חותם על חוזה במילאנו, באתר היורוליג, 8 באוגוסט 2014
9. ↑  סטטיסטיקות הקריירה של ברוקס, באתר היורוליג
10. ↑  הסטטיסטיקות של ברוקס מחוץ ל-NBA, באתר basketball-reference.com
11. ↑  גואנגדונג מחתימה את ברוקס וביזלי, באתר sportando.basketball,‏ 21 בפברואר 2019